**Rokotusinfo ry** on vuonna 2002 perustettu suomalainen yhdistys, joka on maininnut tavoitteekseen muun muassa edistää kunkin itsemääräämisoikeutta omien ja lastensa rokotusten tai rokottamattomuuden suhteen sekä edistää monipuolisen rokotuksiin liittyvää informaation saatavuutta. Yhdistys ei edusta terveydenhuollon ammattilaisia tai heidän näkemyksiään. Yhdistystä pidetään tosiasiallisesti rokotusvastaisena.

Toiminta ja kannanottoja
------------------------

Yhdistys perustettiin vuonna 2002. Perustajansa Jyrki Kuoppalan vuonna 2009 antaman lausunnon mukaan toiminnassa ei ole mukana terveydenhoidon ammattihenkilöitä. Tekniikan ylioppilas ja "verkkotoiminnan pioneeri" Kuoppala rakensi yhdistyksen toiminnan internetin varaan. Tätä ennen rokotevastaista viestintää oli verkossa tuottanut muun muassa Marja Tuomela Kansalaisten bioturvayhdistyksessä. Nettiviestinnän lisäksi yhdistys lähetti tiedotteita, kanteluja ja tutkintapyyntöjä. Yhdistys sai julkisuutta etenkin vuoden 2009 sikainfluenssaepidemian yhteydessä. Kuoppalan mukaan yhdistys ei anna suositusta sikainfluenssarokotuksen ottamisesta tai ottamatta jättämisestä eikä sillä ole yleistä myönteistä tai kielteistä kantaa rokotuksiin. Se kokoaa sivulleen rokotuksia koskevia uutisia ja suodattaa tietoa. Alkuvuosina Rokotusinfo järjesti myös tapahtumia muun muassa yhdessä antroposofiseen liikkeeseen kuuluvan Luonnonlapsi-yhdistyksen kanssa. Nykyään toiminta keskittyy facebook-sivulle. Yhdistys on vastustanut uutta tartuntatautilakia, tuhkarokon määrittelemistä yleisvaaralliseksi taudiksi. Se sallisi myös rokottamattomien työntekijöiden olemisen terveydenhoidon asiakas- ja potilastiloissa.

Kansanterveyslaitoksen arvostelu
--------------------------------

Yhdistys arvosteli 2000-luvulla Kansanterveyslaitoksen päällekkäisiä rooleja rokotteiden hankinnasta päättävänä viranomaisena, rokotteiden haittoja seuraavana tahona ja yksityisten rokotevalmistajien lukuun ja rahoituksella rokotetutkimuksia tekevänä tahona. Kansanterveyslaitoksen linjattuna toimintapolitiikkana oli hankkia toimintasuunnitelmiensa toteuttamiseen mahdollisimman paljon ulkoista rahoitusta. Rokotusinfon mukaan rokotevalmistajien laitoksen tutkimustoimintaan antama rahoitus sopi huonosti yhteen laitoksen rokotusohjelman muutoksia valmistelevien tehtävien, rokotushaittojen seurannan ja rokotehankinnan kanssa. Eturistiriitoja aiheutti yhdistyksen mukaan muun muassa se, että Kansanterveyslaitoksen rokoteosaston palkka- ja muista kuluista maksettiin yli puolet ulkopuolisella rahoituksella. Suurina Kansanterveyslaitoksen ulkopuolisina rahoittajina ovat olleet rokotevalmistajat, muun muassa vuosina 2003–2005 rokotevalmistaja Glaxo Smith Kline, samoin vuonna 2006. Kansanterveyslaitos ja Stakes yhdistyivät 1. tammikuuta 2009 Terveyden ja hyvinvoinnin laitokseksi.

Yhdistykseen kohdistuva kritiikki
---------------------------------

Yhdistystä on kritisoitu sen tavasta julkaista yksipuolista, valikoivaa ja paikkansapitämätöntä rokotusvastaista informaatiota ja väitteitä sekä pelottelukampanjoinnista. Terveyden ja hyvinvoinnin laitoksen THL:n ylijohtaja Juhani Eskola on arvostellut Rokotusinfon rokotteista esittämiä väitteitä vääristyneiksi. Joulukuussa 2009 Skepsis ry myönsi yhdistykselle Huuhaa-palkinnon "yksipuolisen ja näennäiskriittisen rokotetiedon levittämisestä".

Lähteet
-------

1. ↑  Yhdistys: Rokotusinfo ry Rokotusinfo ry. Viitattu 5.12.2009.
2. ↑  Ryynänen, Johanna: Vanhempien kokemuksia rokotuspäätöksenteosta *terveyskasvatuksen pro gradu*.  2015. Jyväskylän yliopisto.
3. ↑  Kansalaisjärjestö Rokotusinfo pongahti sikainfluenssajulkisuuteen *mtv.fi*.  Arkistoitu 10.10.2017. Viitattu 4.9.2017.
4. 1 2 3 4  Pöntinen, Petri: Teräviä kysymyksiä. Miksi Suomen terveysviranomaiset pelkäävät Jyrki Kuoppalaa? *Suomen Kuvalehti*.  2011.
5. ↑  Rokotusinfo ry tarkentaa *Ilta-Sanomat*.  10.11.2009. Viitattu 4.9.2017.
6. ↑  Rokotusinfo suodattaa tietoa *Lääkärilehti.fi*. Viitattu 4.9.2017.
7. ↑  Kansalaisaloitepalvelu - Pakko ei kannusta, järkeä tartuntatautilakiin: 1) Ei pakkorokotuksia sosiaali- ja terveysaloille 2) tahdonvastaiset karanteeni- ja pakkolääkitysvelvoitteet pois 3) tiedonsaantioikeus paremmaksi rokotustilanteessa 4) ammattilaisille takaisin velvollisuus ilmoittaa rokotehaitoista *Kansalaisaloitepalvelu*. Viitattu 4.9.2017.
8. ↑  Hyvä tutkimustapa Kansanterveyslaitoksessa (2005) (Arkistoitu – Internet Archive)
9. ↑  Rokotusinfo ry:n tiedote 9.12.2007
10. ↑  Kansanterveyslaitoksen toimintakertomukset 2003–2005,  (Arkistoitu – Internet Archive)
11. ↑  Kansanterveyslaitos / Rokotusinfo ry: Kansanterveyslaitos - rokoteosaston menot 2006 rahoituksittain ja rahoittajittain
12. ↑  Rokotusinfo aloitti uuden pelottelukampanjan *Nelonen.fi*.  Arkistoitu 4.9.2017. Viitattu 4.9.2017. (englanniksi)
13. ↑  Kansalaisjärjestö Rokotusinfo pongahti sikainfluenssajulkisuuteen  22.10.2009. MTV3.  Arkistoitu 10.2.2015. Viitattu 30.10.2009.
14. ↑  Huuhaa-palkinto 2009  2.12.2009. Skepsis ry.  Arkistoitu 7.12.2009. Viitattu 2.12.2009.

Aiheesta muualla
----------------

* Rokotusinfon kotisivut